Hjørring Kommune kommer nu til at betale en erstatning på 126.000 kroner, fordi kommunen solgte en parcelhusgrund til de forkerte. Vestre Landsret har netop stadfæstet en dom fra Retten i Hjørring, der betyder, at Hjørring Kommune ud over erstatningen skal betale sagens omkostninger på i alt 35.000 kroner. I 2005 satte kommunen en række parcelhusgrunde i Hjørring til salg, og de interesserede købere kunne så reservere en grund til senere køb. Det gjorde parret i den aktuelle sag, men da de et lille års tid senere ville købe grunden, var der fire interesserede. Kommunen satte grunden på auktion, og den blev solgt til højestbydende. Men ifølge Indenrigsministeriets vejledning er en reservation det samme som en forkøbsret, mente parret, der krævede erstatning for de udgifter og tab, de havde lidt. Retten i Hjørring og Vestre Landsret er enig i, at parret havde en reel forkøbsret, og at kommunen har lavet en fejl, som den må bøde for. /ritzau/

Referat:
Kommunen skal betale erstatning for at sælge parcelhusgrund til de forkerte.